Vuurwerk geensins pret vir diereBaie mense is gek oor vuurwerkvertonings, maar vir die meeste troeteldiere is dit ’n nagmerrie. Foto: Isaac Hale/Star Tribune via AP/ wire.africannewsagency.com Guy Fawkes en Diwali is om die draai en die Johannesburg-DBV versoek inwoners om troeteldiere in ag te neem wanneer hulle dit oorweeg om vuurwerk af te skiet. Die DBV sê Suid-Afrika het streng wetgewing wat die gebruik van vuurwerk beheer. Dit sal dus baie help as inwoners op die hoogte van die reëls bly en enige oortreding by hul naaste DBV-tak aanmeld. Vuurwerk mag net op sekere dae en binne beperkte tydgleuwe gebruik word. Vir Diwali en Guy Fawkes is dit van 19:00 tot 22:00. Die enigste ander dae dat vuurwerk toegelaat word, is op Oujaarsdag, Nuwejaarsdag en Oukersaand. Ingevolge Johannesburg se munisipale ordonnansies mag niemand vuurwerk in diere se teenwoordigheid aansteek nie; daarom vra die DBV dat mense oortredings van die stad se ordonnansies onmiddellik by die polisie sal aanmeld. Vuurwerk mag nie binnenshuis, op openbare plekke, op kleinhoewes of in skole, hospitale en ouetehuise gebruik word nie, tensy skriftelike toestemming vooraf verkry is. Aansoeke moet minstens 14 dae vooraf aan Johannesburg se brandweerhoof gerig word. Die DBV sê indien eienaars se troeteldiere weghardloop weens die stres van vuurwerk, moet hulle die dier as vermis by die vereniging aanmeld en hoor of hy nie dalk by die DBV ingedien is nie. “Jy moet ook veeartse en omliggende DBV’s in kennis stel omdat jou dier dalk daar gelaat is,” sê die DBV. Bel die sentrale afdeling vir verlore en opgespoorde diere by 077 681 3600. In geval van nood kan mense die inspekteur op bystand by 083 604 1172 bel.